তাই দলীয় সরকার ক্ষমতায় থাকলে এর একটি বড় প্রভাব নির্বাচন পরিচালনা ব্যবস্থায় পড়ে। সফল নির্বাচন কমিশনও এ–জাতীয় কয়েকটি ক্ষেত্রে ব্যর্থ হতে আমরা দেখেছি। ১৯৯১ ও ১৯৯৬ সালের জুনের অত্যন্ত সফল নির্বাচন সম্পন্ন করা দুটো কমিশন পিছু হটেছে এর পরবর্তী সময়ে যথাক্রমে মাগুরা ও টাঙ্গাইল উপনির্বাচনে। বর্তমান সিইসি বিবেচ্য আলোচনাকালে ১৯৯৬ সালে চার মাসের ব্যবধানে যে দুটো নির্বাচনে সাফল্য ও ব্যর্থতার কথা বলেছেন, সে দুটোতেই তাঁর অভিজ্ঞতা প্রত্যক্ষ। কোন পরিস্থিতিতে প্রথমটি ব্যর্থ হয়ে গেল আর সফল হয় পরেরটি, তা তাঁর ভালো জানা। আর ২০১৪ সালের জানুয়ারির নির্বাচনটি সফল না হওয়ার কারণও তাঁর অজানা থাকার কথা নয়। আর এর গোড়ায় হাত দিয়ে কিছু একটা না করলে আপনাআপনিই ভালো নির্বাচন হবে না।